CELEX: 62013TN0032
Language: mt
Date: 2013-01-24 00:00:00
Title: Kawża T-32/13 P: Appell ippreżentat fl- 24 ta’ Jannar 2013 minn Mario Paulo da Silva Tenreiro mis-sentenza mogħtija mit-Tribunal għas-Servizz Pubbliku fl- 14 ta’ Novembru 2012 fil-Kawża F-120/11, da Silva Tenreiro vs Il-Kummissjoni

23.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 86/22
            
         Appell ippreżentat fl-24 ta’ Jannar 2013 minn Mario Paulo da Silva Tenreiro mis-sentenza mogħtija mit-Tribunal għas-Servizz Pubbliku fl-14 ta’ Novembru 2012 fil-Kawża F-120/11, da Silva Tenreiro vs Il-Kummissjoni
   (Kawża T-32/13 P)
   2013/C 86/36
   Lingwa tal-kawża: il-Franciż
   
      Partijiet
   
   
      Appellant: Mario Paulo da Silva Tenreiro (Kraainem, il-Belġju) (rappreżentanti: S. Orlandi, J.-N. Louis u D. Abreu Caldas, avukati)
   
      Parti oħra fil-proċedura: Il-Kummissjoni Ewropea
   
      Talbiet tal-appellant
   
   
               —
            
            
               tiddikjara u tiddeċiedi,
               
                           —
                        
                        
                           li s-sentenza tat-Tribunal għas-Servizz Pubbliku mogħtija fl-14 ta’ Novembru 2012 (Kawża F-120/11, da Silva Tenreiro vs Il-Kummissjoni) li tiċħad l-azzjoni tar-rikorrent, hija annullata;
                        
                     
         
               —
            
            
               tiddeċiedi permezz ta’ dispożizzjonijiet ġodda,
            
         
               —
            
            
               tiddikjara u tiddeċiedi,
               
                           —
                        
                        
                           li d-deċiżjoni tal-Kummissjoni Ewropea li tiċħad il-kandidatura tal-appellant għall-pożizzjoni vakanti ta’ direttur tad-Direttorat A “Ġustizzja Ċivili” tad-Direttorat Ġenerali (DĠ) “Ġustizzja”, kif ukoll id-deċiżjoni li taħtar lil Y f’din il-pożizzjoni, huma annullati;
                        
                     
         
               —
            
            
               tikkundanna lill-Kummissjoni għall-ispejjeż taż-żewġ istanzi.
            
         
      Aggravji u argumenti prinċipali
   
   Insostenn tal-appell tiegħu, l-appellant jinvoka żewġ aggravji.
   
               (1)
            
            
               L-ewwel aggravju bbażat fuq żnaturament tal-fatti:
               
                           —
                        
                        
                           min-naħa, peress li t-Tribunal għas-Servizz Pubbliku kkunsidra li t-terminu “background” użat fl-avviż ta’ pożizzjoni vakanti tal-proċedura inkwistjoni kien jagħmel riferiment għal esperjenza u mhux għal taħriġ. L-appellant josserva li mill-avviżi ta’ pożizzjoni vakanti ppubblikati mill-Kummissjoni jirriżulta b’mod partikolari li kienet meħtieġa esperjenza professjonali, peress li jintuża t-terminu “esperjenza” u mhux “background”;
                        
                     
                           —
                        
                        
                           min-naħa l-oħra, peress li t-Tribunal għas-Servizz Pubbliku kkunsidra li t-terminu “regolazzjoni” ma kienx jirreferi għall-mekkaniżmi ta’ regolazzjoni iżda għall-proċess normattiv.
                        
                     
         
               (2)
            
            
               It-tieni aggravju huwa bbażat fuq żbalji ta’ liġi, peress li t-Tribunal għas-Servizz Pubbliku eżamina l-indizji ta’ użu ħażin ta’ poter b’mod iżolat u mhux b’mod globali, mingħajr ma pprova jistabbilixxi jekk l-indizji kkunsidrati kollha flimkien kinux jippermettu, fid-dawl tan-numru ta’ indizji, li titqiegħed indiskussjoni l-preżunzjoni ta’ legalità tad-deċiżjonijiet ikkontestati fl-ewwel istanza.
               Barra minn hekk, l-appellant josserva li t-Tribunal għas-Servizz Pubbliku kiser, fid-dawl tan-nuqqas ta’ opportunitajiet ugwali għall-partijiet, id-dritt għal smigħ xieraq billi rrifjuta milli jadotta miżuri ta’ organizzazzjoni tal-proċedura li jippermettu li jiġu msaħħa l-indizji ta’ użu ħażin ta’ poter u milli jipproduċi l-prova ta’ element li seta’ biss jiġi pprovat permezz ta’ tali miżura.